**Республика күні-тәуелсіздігіміздің алғашқы қадамы**

**Бүгінгі күнге дейін 16-желтоқсан – Тәуелсіздік күні, егемендігімізді алған күн ретінде тойланып келді. Биыл Мемлекет басшысы Қасым-Жомарт Тоқаев Тәуелсіздік алған күн мен Республика күнін ажыратып, 25-қазанды «Республика күні», ұлттық мереке ретінде бекітті. Нақтырақ айтқанда, 13 жылдан кейін бұл мереке алғаш рет тойланып отыр.**

Халықтың ардақты жазушысы Әзілхан Нұршайықов: «Тәуелсіздің тынысы тарылмайды, тәуелдінің тұншықпасы арылмайды. Тәуелсіздер тойын қуанышпен тойлайды, тәуелділер қалай азаттық алуды ғана ойлайды. Тәуелсіздік тойын тойла, тойлай жүріп, оны өркендетуді де ойла. Оған өзіңнің қосар үлесіңді пайымда»,- деген екен. Тәуелсіздікті нығайтып, берік ұстап тұру ел болашағы жастардың еншісінде. Сондықтан елін, жерін сүйіп, құрметтейтін әрбір жас, осы мәселе төңірегінде ойланып, өмірдегі әр қадамына осыны бағыт етіп алуы керек деген ойдамыз.

**Ал, ұлттық мерекеміздің тарихына тоқталсақ,** 1990 жылғы 25 қазанда Совет одағы құрамындағы Қазақ советтік социалистік республикасының (Қазақ ССР-і) «Мемлекеттік егемендігі туралы декларациясы» [қабылданған](https://www.gorby.ru/userfiles/kazahstan.pdf). Осылайша, Қазақстанның Мемлекеттік Егемендігі туралы Декларация қабылданып, еліміз Тәуелсіздік алуға алғашқы қадамын жасады. 25 қазан – Қазақстан үшін өте маңызды күн. Бұл біздің мемлекетіміздің қалыптасуы мен дамуының ерекше кезеңі, Қазақстан тарихындағы бетбұрыс кезеңі тәуелсіздігіміздің алғашқы қадамы жасалған ұлы күн.

13 жылдан кейін тойланып жатқан ұлттық мерекемізді Әл-Фараби атындағы ҚазҰУ-де ат салысуда. Бүгінде, Әл-Фараби атындағы Қазақ ұлттық университетінде Республика күні кеңінен аталып өтіп, білім ордамызда іс-шаралар ұйымдастырылды.

Әл-Фараби атындағы Қазақ ұлттық университетінде «Жастар» алаңында жарық жұлдыздарының қатысуымен өткен концерттік бағдарлама және спорттық жарыстар өтті.

**Білім ордамызға арнайы Кореядан сабақ беруге келген профессор Ли Бенг Джо барша қазақстандықтарды** Республика күнімен **құттықтады. «Республика күні – қазақ халқы үшін маңызы жоғары мерекелердің бірі. Қазақ ұлттық университеті ұлттық мерекені жан-жақты атап өтуде. Осы университеттің мүшесі ретінде студенттер, оқытушы-профессорлар ұжымының мерекеге атсалысып, белсенділік танытып жатқанына қуаныштымын. Осындай іс-шаралар университет ұжымының ауызбіршілігін көрсетеді», – деді профессор.**

**Ұйымдастырылған іс-шара студенттердің белсенді қатысуымен өткен шерумен аяқталды. Студенттер қолдарына еліміздің туын желбіретіп, Әл-Фараби даңғылынан «Мәңгілік ел» аркасына дейін барып, республика бойынша басталған челленджді қолдап, мемлекеттіміздің әнұраны шырқалды.**

Біздің тәуелсіз Қазақстан Республикасының тарихындағы барлық жетістіктері, қазақ халқының егеменді заманда жаңаша ерекше өрлеуі, өркендеуі, рухани-экономикалық еркіндігіміз, әлемдік қоғамдастық пен дүниежүзінің дамыған озық мемлекеттерімен тереземіз тең, дәулетті елдермен бірдей қарым-қатынас жасау жетістіктеріміздің барлығының алтын бастауы – біздің мемлекеттің егемендігінде қол жеткізген күннен бастау алады десек болады. Қазақстан Республикасының күні – біздің үздіксіз дамып келе жатқан мемлекетіміздің де мерекесі, өйткені біз осы жылдар ішінде көптеген жетістіктерге жеттік, одан да көп жетістіктерге жетеміз.

**Ахметова Зауреш Болатхановна**

**«Бизнес-технологиялар» кафедрасының меңгерушісі**

**Чемирбаева Мергуль Берикхановна**

**Бизнес-технологиялар» кафедрасының аға оқытушысы**

**Мұса Қарлығаш Асылқызы**

**Әл-Фараби атындағы Қазақ ұлттық университеті,**

**«Бизнес-технологиялар» кафедрасының оқытушысы**